Comarket

**Comarket** oli supermarketite kett, mis kuulus 2020. aastani ABC Supermarketsile. Eesti jaekett Selver ostis 2020. aastal ABC Supermarketsi AS-i ning viis 2021. aastaks kõik 16 Comarketi kauplust **Selver ABC** nime alla.

Selver ABC tähistab super- ja hüpermarketitest väiksema sortimendiga toidu- ja esmatarbekaupu pakkuvat väikekauplust. Comarketite üleminek Selver ABC nimele toimus järk-järgult alates 2020. aasta oktoobrist kuni 2021. aasta suveni. Comarketi kauplused asusid Harju-, Pärnu- ja Tartumaal.

Comarketi kaupluseketi rajas 2002. aastal **Comarket AS**, mis kaubamärkide lisandudes muutis 2009. aastal ärinime **ABC Supermarkets AS-iks**, jättes nii äriregistri koodi kui ka muud rekvisiidid samaks.

## Ajalugu
Comarketi kaupluste kett alustas tegevust 2002. aasta alguses, kui ettevõte ostis 10 SPAR-i kaubamärgi all töötavat kauplust. 2003. aastal alustati kaupluste viimist Comarketi nime alla. 

2013. aastal töötas Comarketi kaubamärgi all 18 kauplust. Ühes kuus külastas keti kauplusi keskmiselt 1,5 miljonit klienti. 

2009. aastal taotles Comarket toetust Tallinna linnalt sotsiaalsete töökohtade loomiseks Tallinnas elavatele töötutele. Abiprogrammist eraldati Comarketi ketile erafirmadest suurim toetus summas 970 000 krooni, mille abil kavatseti täistööajaga töökoht luua viieteistkümnele saalitöötajale ja kassapidajale vähemalt 12 kuuks.

Ettevõtte puhaskasum oli 2010. aastal 11,9 miljonit krooni ja see tähendas võrdluses 2009. aastaga ligi seitsmekordset kasvu. Kaupluseketi müügitulu oli 2011. aastal 42,5 miljonit eurot, mis oli 6,1 protsendi võrra suurem kui 2010. aastal.

Comarketi kauplus asus ka Rakveres, kus see suleti 2011. aastal, põhjuseks tihe konkurents ja ebasoodsad renditingimused.

2014. aastal lõppes Comarketi brändi ja kaupluste uuenduskuur. Viimasena kauplustest sai renoveeritud Valdeku Comarket, mis avati uuendatud sortimendi ja sisustusega 20. veebruaril 2014.

2014. aasta 10. aprillil kolis Pärnu Oja Comarket kortermaja alumiselt korruselt eraldi hoonesse, mis rajati Oja ja Liblika tänava nurgale. Uues suuremas Oja Comarketis on müügipinda 500 m².

2014. aasta lõpus viis sõltumatu uuringufirma Dive läbi supermarketite teeninduskvaliteedi hindamiseks valdkonnauuringu Dive Top3, kus Comarketi kett sai Eestis kolmanda koha. 

2015. aastal viidi taas Baltikumis läbi klienditeeninduse taseme uuring, mille järgi oli Eestis parim teeninduskvaliteet ABC Supermarkets AS-i poodides. Uuring teostati *mystery shopping* ehk testkülastuste meetodil, tehes Baltikumi jaemüügikettide kauplustes kokku 225 testostu. 

2016. aasta suvel suleti Szolnoki Comarket. 2016. aasta novembris suleti ka Loo Comarket ning selle brändi all jäi tegutsema 16 kauplust üle Eesti.

2020. aastast on Comarketi kaupluste omanik Selver, kes ostis ABC Supermarketsi jaeketi, kuhu kuulus lisaks 16 Comarketi kauplusele veel kaks Delice'i kauplust ja Solarise keskuse toidupood. 

2020. aastal alustas Selver Comarketi kaupluste üleviimist Selveri uuele väikepoe kontseptsioonile. Väikepoodide keti uueks nimeks sai **Selver ABC**, mis viitab võrreldes Selveri super- ja hüpermarketitega väiksemale sortimendile. Comarketite üleminek Selver ABC nimele toimus järk-järgult alates oktoobrist kuni 2021. aasta suveni. 

## Comarketi kauplused
### Tallinn
*Nõmme Comarket, Nõmme (avati 31. mail 2004, alates 11. novembrist 2020 Nõmme Selver ABC)
*Kadrioru Comarket, Kesklinn (avati 1. augustil 2012, alates 28. oktoobrist 2020 Kadrioru Selver ABC)
*Marja Comarket, Kristiine (avati 9. juulil 2004, suletud 2021)
*Valdeku Comarket, Nõmme (avati 15. detsembril 2004, alates 6. oktoobrist 2020 Valdeku Selver ABC)
*Szolnoki Comarket, Mustamäe (suletud)
*Pelgulinna Comarket, Põhja-Tallinn (avati 9. augustil 2006)
*Kreutzwaldi Comarket, Kesklinn (avati 14. novembril 2007)
*Liivalaia Comarket, Kesklinn (avati 10. detsembril 2008, alates 13. oktoobrist 2020 Liivalaia Selver ABC)
*Pallasti Comarket, Lasnamäe (suletud)

### Harjumaa
*Laagri Comarket, Laagri (avati 8. märtsil 2012, alates 4. novembrist 2020 Veskitammi Selver ABC)
*Laulasmaa Comarket, Laulasmaa (avati 13. märtsil 2014, alates 21. oktoobrist 2020 Laulasmaa Selver ABC)
*Loo Comarket, Loo (avati 3. veebruaril 2005, suletud)
*Viimsi Comarket, Haabneeme (avati 13. augustil 2008; 6. august 2015 avati selle asemel Delice'i toidupood)

### Tartu
*Raatuse Comarket, Kesklinn (avati 8. oktoobril 2003)
*Rukkilille Comarket, Tähtvere (avati 25. novembril 2004)
*Ümera Comarket, Tammelinn (avati 8. novembril 2006, aastast 2020 Ümera Selver ABC)
*Anne Comarket, Annelinn (suletud)
*Kesklinna Comarket, Kesklinn (suletud)

### Pärnu
*Ranna Comarket (avati 7. juulil 2005)
*Oja Comarket (avati 7. juunil 2005)
*Mai Comarket (avati 2. mail 2013)
*Vana-Pärnu Comarket (avati 14. novembril 2013)

### Muud asukohad
*Rakvere Comarket, Rakvere (suletud)
*Viljandi Comarket, Viljandi (suletud)

## Viited

## Välislingid
* Koduleht